«Հոգիների հանդիպում»-ը լաբիրինթոսաձև ապարանջան է` քաղաքի փողոցները պատկերող նախշերով: Ձեռքսեղմումի ժամանակ ապարանջանի լույսերն սկսում են վառվել: Դեղին լույսերը խորհրդանշում են լուսամուտների և փողոցների լույսերը, կարմիր լույսերը տանիքներն են, իսկ կանաչ լույսերը ծառերն են պատկերում: Երբ ձեռքսեղմումը շարունակվում է, լուսային անիմացիան բարդանում է. լաբիրինթոսի տարբեր եզրերից լույսերը հերթականությամբ վառվում ու փողոցներն իրար են կապում: Ձեռքսեղմումի շարունակվելու դեպքում, ի վերջո, լույսերն ասես պայծառության գագաթնակետին են հասնում ու միավորվում լաբիրինթոսի կենտրոնում: Լուսային շոուն ձեռքսեղմումից հետո դեռևս որոշակի ժամանակ վառ է մնում: Լաբիրինթոսի պատկերն օգտագործելով` զարդի հեղինակ Տաթև Հարությունյանն ասես ստիպում է մարդկանց ուսումնասիրել տարածությունն ու ժամանակը` միմյանց հետ ներքին կապը բացահայտելու համար: